ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2568/98

υποβολή: Graham Watson (ELDR) προς το Συμβούλιο

(1 Σεπτεμβρίου 1998)

Θέμα: Ανθρώπινα δικαιώματα στην Τυνησία

Μετά τις πληροφορίες περί εκτεταμένων παραβιάσεων των ανθρωπίνων δικαιωμάτων στην Τυνησία, όπως του δικαιώματος ταξιδίου, της ελευθερίας εκφράσεως και του δικαιώματος συμμετοχής σε πολιτικές δραστηριότητες, ποια μέτρα προτίθεται να λάβει το Συμβούλιο για να διασφαλίσει το σεβασμό εκ μέρους της Τυνησίας της προβλεπόμενης από τις ευρωμεσογειακές συμφωνίες ρήτρας περί ανθρωπίνων δικαιωμάτων;

Απάντηση

(7/8 Δεκεμβρίου 1998)

1. Το Συμβούλιο δεν αγνοεί τη σπουδαιότητα του θέματος του σεβασμού προς τα ανθρώπινα δικαιώματα απανταχού της Γης, και συμμερίζεται, ως εκ τούτου, τις ανησυχίες του Αξιότιμου κ. Βουλευτή για την κρατούσα κατάσταση στην Τυνησία. Το Συμβούλιο παρακολουθεί την εξέλιξη αυτού του θέματος με άκρα προσοχή.

2. Το Συμβούλιο θεωρεί ότι η Τυνησία είναι μια χώρα σε μεταβατικό στάδιο και ένας μεσογειακός εταίρος εκ των πλέον προσηλωμένων στις σχέσεις του με την Ευρωπαϊκή Ένωση. Θεωρεί ότι η Τυνησία συμμετέχει ενεργά στη διαδικασία της Βαρκελώνης, στα πλαίσια της οποίας μοχθεί προκειμένου να μετατραπεί η Μεσόγειος σε χώρο ειρήνης, ευημερίας και σταθερότητας. Το Συμβούλιο αναγνωρίζει ότι η Τυνησία διαδραματίζει έναν ηγετικό ρόλο σάυτήν την διαδικασία καθώς και ότι απετέλεσε παράδειγμα προς μίμηση για τις λοιπές χώρες της περιοχής αφού πρώτη αυτή μεταξύ των μεσογειακών εταίρων επεκύρωσε συμφωνία σύνδεσης. Τοιουτοτρόπως, η Τυνησία ξεκίνησε παραλλήλως έναν τακτικό πολιτικό διάλογο, ο οποίος επεκτείνεται και στο θέμα των ανθρωπίνων δικαιωμάτων.

3. Η πρώτη σύνοδος του Συμβουλίου Σύνδεσης ΕΕ-Τυνησίας διεξήχθη στις 13 και 14 Ιουλίου 1998, και έδωσε την ευκαιρία να πραγματοποιηθεί, μεταξύ άλλων, και μια ανταλλαγή απόψεων για ορισμένα ζητήματα που άπτονται των ανθρωπίνων δικαιωμάτων. Με την ευκαιρία αυτήν, η ΕΕ τόνισε ότι οι στόχοι της σύνδεσης βασίζονται στον κοινό σεβασμό προς τη δημοκρατία, τα ανθρώπινα δικαιώματα και το κράτος δικαίου. Συγχρόνως, η ΕΕ επιβεβαίωσε ότι ο καθιερωθείς πολιτικός διάλογος παρέχει στους δύο εταίρους τη δυνατότητα να διαβουλεύονται ευθαρσώς επί σειράς πολιτικών θεμάτων μη εξαιρουμένων των ανθρωπίνων δικαιωμάτων, και ότι αναμένεται να συμβάλει στην υλοποίηση των προσδοκιών της Κυβέρνησης να δημιουργήσει δημοκρατικές παραδόσεις καθώς και ευνοϊκές συνθήκες για μια κοινωνία πολιτών εδραιωμένη στο κράτος δικαίου.
ΓΡΑΠΤΗ ΕΡΩΤΗΣΗ E-2547/98

υποβολή: Hiltrud Breyer (V) προς την Επιτροπή

(1 Σεπτεμβρίου 1998)

Θέμα: Μεταφορές πυρηνικών αποβλήτων

1. Το 1994 η Επιτροπή σε ανακοίνωσή της παρουσίασε τις βασικές κατευθυντήριες γραμμές για την απόθεση ραδιενεργών υλικών και καυσίμων. Στην εν λόγω ανακοίνωση προτείνεται η εναρμόνιση του ορισμού και της κατηγοριοποίησης των ραδιενεργών αποβλήτων, η κατάρτιση κοινοτικών στρατηγικών για την επανεπεξεργασία, την ελαχιστοποίηση του όγκου και την μεταφορά ραδιενεργών αποβλήτων και η ανάπτυξη σχεδίων για την βελτίωση της ασφάλειας κατά την απόθεση, ιδιαίτερα την οριστική αποθήκευση αποβλήτων. Μετά τις πρόσφατα αποκαλυφθείσες περιπτώσεις υπέρβασης των οριακών τιμών κατά τις μεταφορές πυρηνικών αποβλήτων από την Ομοσπονδιακή Δημοκρατία της Γερμανίας και την Ελβετία στην Γαλλία εκτιμά η Επιτροπή ότι επιβάλλεται η ανάληψη δράσης;

2. Οι νομοθετικές ρυθμίσεις στον τομέα των μεταφορών όσον αφορά την μεγίστη επιβάρυνση βασίζονται στις ισχύουσες συστάσεις του ΔΟΑΕ. Για τις μολύνσεις στην εξωτερική επιφάνεια δοχείων και αυτοκινήτων οχημάτων οι ρυθμίσεις αυτές προβλέπουν τις ακόλουθες οριακές τιμές: 4 Becquerel ανά τετραγωνικό εκατοστό για ακτίνες Beta-/Gamma και 0,4 Becquerel ανά τετραγωνικό εκατοστό για ακτίνες Alpha. Οι οριακές τιμές είναι προληπτικές και αποσκοπούν στην προστασία των ατόμων που διαχειρίζονται τις μεταφορές.

3. Θεωρεί η Επιτροπή ότι οι πρόσφατα αποκαλυφθείσες περιπτώσεις υπέρβασης - και μάλιστα κατά 5000 φορές - των οριακών τιμών κατά τις μεταφορές ραδιενεργών αποβλήτων και ακτινοβολημένων καυσίμων αποτελούν απαράδεκτη παραβίαση των ρυθμίσεων του ΔΟΑΕ; Ποιά συμπεράσματα εξάγει η Επιτροπή από αυτήν την κατάσταση;
ΓΡΑΠΤΗ ΕΡΩΤΗΣΗ E-2811/98

υποβολή: Hiltrud Breyer (V) προς την Επιτροπή

(17 Σεπτεμβρίου 1998)

Θέμα: Αποδοχές του Προέδρου της ΕΚΤ

Σύμφωνα με ανακοινώσεις του Τύπου ούτε ο πρόεδρος της ΕΚΤ κ. Duisenberg, ούτε τα υπόλοιπα μέλη της ΕΚΤ γνωρίζουν ποιές αποδοχές θα λαμβάνουν.

1. Μπορεί η Επιτροπή να αναφέρει ποιές είναι ακριβώς οι αποδοχές των μελών της ΕΚΤ;

2. Εάν όχι, για ποιούς λόγους αποκρύπτεται η συγκεκριμένη πληροφορία από τους πολίτες της ΕΕ και συνεπώς παραβιάζεται η αρχή της διαφάνειας;

Απάντηση του κ. de Silguy εξ ονόματος της Επιτροπής

(14 Οκτωβρίου 1998)

Σύμφωνα με το πρωτόκολλο για το καταστατικό του Ευρωπαϊκού Συστήματος Κεντρικών Τραπεζών (ΕΣΚΤ) και της Ευρωπαϊκής Κεντρικής Τράπεζας (ΕΚΤ), οι όροι απασχόλησης των μελών της εκτελεστικής επιτροπής της ΕΚΤ και ιδίως οι αποδοχές, συντάξεις και λοιπές κοινωνικοασφαλιστικές παροχές τους περιλαμβάνονται σε συμβάσεις που συνάπτονται με την ΕΚΤ. Καθορίζονται από το διοικητικό συμβούλιο μετά από πρόταση επιτροπής απαρτιζόμενης από τρία μέλη τα οποία διορίζει το διοικητικό συμβούλιο και από τρία μέλη που διορίζει το Συμβούλιο. Τα μέλη της εκτελεστικής επιτροπής δεν έχουν δικαίωμα ψήφου για τα εν λόγω θέματα (άρθρο 11.3 του καταστατικού του ΕΣΚΤ). Όσον αφορά το προσωπικό της ΕΚΤ, οι όροι απασχόλησης, συμπεριλαμβανομένων των αποδοχών συντάξεων και λοιπών κοινωνικοασφαλιστικών παροχών, αποφασίζονται από το διοικητικό συμβούλιο ύστερα από πρόταση της εκτελεστικής επιτροπής της ΕΚΤ (άρθρο 36.1).

Η Επιτροπή δεν έχει αρμοδιότητα να εκφράσει απόψεις σχετικά με τις αποδοχές του προσωπικού και των μελών της εκτελεστικής επιτροπής της ΕΚΤ διότι δεν είναι αρμόδια για τον καθορισμό των όρων απασχόλησής τους.
ΓΡΑΠΤΗ ΕΡΩΤΗΣΗ E-2247/98

υποβολή: Allan Macartney (ARE) προς την Επιτροπή

(16 Ιουλίου 1998)

Θέμα: Ευημερία των γάτων

Υπάρχει κάποια κοινοτική νομοθεσία σχετικά με την ευημερία των ζώων η οποία ασχολείται με τον αναπαραγωγικό κύκλο των γάτων που εκτρέφονται για να χρησιμοποιηθούν σε πειραματικά εργαστήρια; Ποιες ελάχιστες χρονικές περίοδοι "ανάπαυσης" προβλέπονται για τα ζώα αυτά και ποιες συνθήκες στέγασης έχουν θεσπιστεί για την ευημερία τους;

Απάντηση της ΚαςBjerregaard εξ ονόματος της Επιτροπής

(1 Οκτωβρίου 1998)

Στην Οδηγία 86/609/ΕΟΚ(1) για την προστασία των ζώων που χρησιμοποιούνται για πειραματικούς και άλλους επιστημονικούς σκοπούς, καθορίζονται μίνιμουμ προδιαγραφές στέγασης και φροντίδας των ζώων.

Στο άρθρο 5(α) αναφέρεται ότι "σε όλα τα πειραματόζωα παρέχεται στέγη, περιβάλλον, κάποια ελάχιστη ελευθερία κινήσεων, τροφή, νερό και φροντίδες που είναι κατάλληλα για την υγεία και την καλή τους διαβίωση". Στο άρθρο 5 αναφέρεται επίσης ότι "για την εφαρμογή των διατάξεων των παραγράφων (α) και (β), τα κράτη μέλη λαμβάνουν υπόψη τις οδηγίες που παρέχονται στο παράρτημα ΙΙ".

Στο παράρτημα ΙΙ της Οδηγίας δίδονται οδηγίες σχετικά με τη φύλαξη και τη φροντίδα των ζώων. Σ' αυτές περιλαμβάνονται οδηγίες για το ύψος των κλουβιών, τις διαστάσεις δαπέδου και τη θερμοκρασία ανά ομάδες ειδών, μία από τις οποίες αφορά τις γάτες. Επιπλέον, υπάρχουν γενικές οδηγίες για τις κτιριακές εγκαταστάσεις, το περιβάλλον και τους ελέγχους των χώρων φύλαξης και τη φροντίδα των ζώων, περιλαμβανομένων και θεμάτων υγιεινής, τροφοδοσίας, παροχής νερού, ανάπαυσης, άσκησης αυτών αλλά και χειρισμού των, καθαρισμού και θανατώσεως σε ευπρεπείς συνθήκες.

Η Οδηγία δεν περιέχει διατάξεις για τους κύκλους αναπαραγωγής. Ωστόσο, στο άρθρο 15 αναφέρεται ότι "οι εγκαταστάσεις εκτροφής και διάθεσης πρέπει να είναι εγκεκριμένες ή αναγνωρισμένες από την δημόσια αρχή και να συμβιβάζονται με τις απαιτήσεις των άρθρων 5 και......". Δυνάμει της εν λόγω διάταξης είναι έργο των εθνικών αρχών να προσδιορίζουν τα κριτήρια τα οποία πρέπει να πληρούν οι εγκαταστάσεις εκτροφής ούτως ώστε να εγκρίνεται ή επιτρέπεται η λειτουργία τους.

(1) ΕΕ L 358 της 18.12.1986.
ΓΡΑΠΤΗ ΕΡΩΤΗΣΗ E-2571/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Πληρωμές ανά κεφαλή ζώου στην Ιρλανδία

Είναι ενήμερη η Επιτροπή για τα πρόσφατα σοβαρά προβλήματα που έχουν προκύψει στις ορεινές περιοχές της δυτικής Ιρλανδίας σχετικά με τις πληρωμές ανά κεφαλή ζώου (αντισταθμιστικές αποζημιώσεις), όπου συχνά αμφότεροι οι σύζυγοι διατηρούν χωριστά κοπάδια, κάνοντας χρήση του δικαιώματος βοσκής σε κοινοτικούς βοσκοτόπους, σύμφωνα με το παραδοσιακό αυτό σύστημα; Μπορεί η Επιτροπή να μας δηλώσει κατά πόσον το δικαίωμα βοσκής σε κοινοτικούς βοσκοτόπους συνιστά παραβίαση των όρων για τις αντισταθμιστικές πληρωμές ανά κεφαλή ζώου;

Απάντηση του κ. Fischler εξ ονόματος της Επιτροπής

(29 Σεπτεμβρίου 1998)

Η Επιτροπή είναι υπεύθυνη για την έγκριση των εθνικών καθεστώτων ενίσχυσης ανά κεφαλή κοπαδιού σύμφωνα με τη κοινοτική ρύθμιση, αλλά όχι για την έγκριση των μεμονωμένων αιτήσεων που ανήκει στην αρμοδιότητα των εθνικών αρχών. Κατά συνέπεια, δεν γνωρίζει την ειδική περίπτωση που αναφέρει το Αξιότιμο Μέλος του Κοινοβουλίου, δηλαδή την χορήγηση ενισχύσεων ανά κεφαλή για τον άνδρα και τη γυναίκα όσον αφορά τα χωριστά κοπάδια που βόσκουν σε κοινοτικούς βοσκότοπους. Οι αποστολές ελέγχου που πραγματοποιούνται για τον έλεγχο της ορθής εφαρμογής των καθεστώτων από κράτη μέλη δεν αναφέρουν επίσης ενδείξεις όσον αφορά τις παρατυπίες κατά την εφαρμογή του εγκεκριμένου καθεστώτος ενίσχυσης ανά κεφαλή.

Η γενική δυνατότητα χορήγησης ενισχύσεων ανά κεφαλή για τα ζώα που βόσκουν σε κοινοτικούς βοσκότοπους συμβιβάζεται με το κοινοτικό δίκαιο και ενεκρίθη για την Ιρλανδία. Κατά το ιρλανδικό καθεστώς οι αιτούντες πρέπει είτε να κατέχουν και να εκμεταλλεύονται τουλάχιστον τρία εκτάρια χρησιμοποιούμενης γεωργικής έκτασης, στα οποία μπορούν να περιλαμβάνονται κοινοτικοί βοσκότοποι, είτε να διαθέτουν δικαίωμα βοσκής στις μειονεκτικές περιοχές που καλύπτουν το ισοδύναμο αγροτικής έκτασης τριών εκταρίων για να μπορούν να απολαύουν ενισχύσεων ανά κεφαλή. Εάν ο άνδρας και η γυναίκα διατηρούν εκμεταλλεύσεις τελείως ανεξάρτητες σε μειονεκτικές περιοχές και τηρούν τον όρο αυτό, κάθε ένας από αυτούς μπορεί να απολαύει ενισχύσεων ανά κεφαλή, σύμφωνα με το κοινοτικό δίκαιο. Ωστόσο, οι εθνικές διατάξεις επιβάλλουν ένα όριο στις χωριστές αιτήσεις όταν δύο ή περισσότερα πρόσωπα διαχειρίζονται ένα ή περισσότερα κοπάδια μαζί. Στην εν λόγω περίπτωση, πρέπει να θεωρούνται ως ένας αιτών και τα κοπάδια τους ως ένα κοπάδι όσον αφορά το καθεστώς ενισχύσεων ανά κεφαλή.
ΓΡΑΠΤΗ ΕΡΩΤΗΣΗ P-3106/98

υποβολή: Marianne Thyssen (PPE) προς την Επιτροπή

(8 Οκτωβρίου 1998)

Θέμα: Ακύρωση του διαγωνισμού με στόχο την κατάρτιση καταλόγου επιτυχόντων για την πρόσληψη διοικητικών υπαλλήλων, στην Ευρωπαïκή Επιτροπή

Στις 14 Σεπτεμβρίου ε.έ., η Επιτροπή διοργάνωσε, σε 38 εξεταστικά κέντρα ανά την Ευρωπαϊκή Ένωση, διαγωνισμό για διοικητικούς υπαλλήλους, με στόχο την κατάρτιση καταλόγου επιτυχόντων.

Στις 23 Σεπτεμβρίου ε.έ., η Επιτροπή αποφάσισε να ακυρώσει τον ως άνω διαγωνισμό. Φημολογείται ότι η ακύρωση αυτή βασίσθηκε σε καταγγελίες για διαρροή θεμάτων και ανεπαρκή έλεγχο κατά τη διάρκεια της εξέτασης.

Μπορεί να ανακοινώσει η Επιτροπή ποιοί είναι ακριβώς οι λόγοι της ακύρωσης του διαγωνισμού; Είναι η πρώτη φορά που ακυρώνεται ένας διαγωνισμός ή υπήρξαν και προηγούμενα; Ποιοί λόγοι επέταξαν την ακύρωση προγενέστερων διαγωνισμών;

Μπορεί να ανακοινώσει η Επιτροπή ποιός είναι υπεύθυνος για τις παρατυπίες που διαπιστώθηκαν στα διάφορα εξεταστικά κέντρα και ποιές κυρώσεις έχουν ενδεχομένως επιβληθεί;

Ποιά μέτρα προτίθεται να λάβει η Επιτροπή προς αποφυγή παρόμοιας κατάστασης στο μέλλον; Είναι διατεθειμένη η Επιτροπή να αποζημιώσει τα άτομα που διαγωνίσθηκαν καλή τη πίστει;

Μπορεί να ανακοινώσει η Επιτροπή πόσοι υποψήφιοι συμμετείχαν στο διαγωνισμό; Προβλέπεται νέα διοργάνωση του εν λόγω διαγωνισμού και εάν ναι για πότε;
ΓΡΑΠΤΗ ΕΡΩΤΗΣΗ E-2753/98

υποβολή: Glyn Ford (PSE) προς την Επιτροπή

(10 Σεπτεμβρίου 1998)

Θέμα: Έλλειψη τροφίμων στη Β. Κορέα

Έχοντας υπόψη τη συνεχιζόμενη έλλειψη τροφίμων στη Β. Κορέα και τα επακόλουθα προβλήματα λόγω υποσιτισμού, ιδίως μεταξύ των παιδιών, ανταποκρίνεται η Επιτροπή θετικά στις συστάσεις του FAO σύμφωνα με τις οποίες η αυξημένη "διπλή συγκομιδή" αποτελεί μερική λύση, και ειδικότερα στο αίτημα της κυβέρνησης της Β. Κορέας για 8000 τόννους σπόρων σίτου και 4500 τόννους σπόρων κριθής, καθώς και στο πρόσθετο αίτημα για χορήγηση λιπασμάτων;

Απάντηση του Sir Leon Brittan εξ ονόματος της Επιτροπής

(9 Οκτωβρίου 1998)

Η Επιτροπή παρακολουθεί ενεργά την κατάσταση της επισιτιστικής ασφαλείας και τα συνδεόμενα ανθρωπιστικά προβλήματα στη Βόρειο Κορέα από το 1995. Κατά την περίοδο 1995-1998 έχει δοθεί σημαντική κοινοτική βοήθεια, αξίας περίπου 120 εκατ. ECU.

Αν και η κατάσταση επιδεινώθηκε με τις φυσικές καταστροφές, ιδιαίτερα το 1995 και το 1996, ο κύριος λόγος της έλλειψης τροφίμων στη Βόρειο Κορέα είναι διαρθρωτικός, και πηγάζει από την αποτυχία της χώρας να προσαρμόσει τη γεωργία της και την ευρύτερη της οικονομία στις μεταβολές των διεθνών συνθηκών (η απώλεια των προηγούμενων εμπορικών επιδοτήσεων από την Κίνα και την πρώην ΕΣΣΔ).

Λόγω της διαρθρωτικής φύσης των προβλημάτων, η Επιτροπή ήδη το 1998 μετέφερε μερικώς την κοινοτική βοήθεια από την επισιτιστική βοήθεια προς όφελος μέτρων που απέβλεπαν στη βελτίωση της επισιτιστικής ασφάλειας. Σήμερα εφαρμόζεται ενιαίο κονδύλιο ύψους 30 εκατ. ECU που συνδυάζει τόσο την επισιτιστική βοήθεια (86.000 τόνοι συνδυασμένων προϊόντων), όσο και την υποστήριξη για γεωργική αποκατάσταση (30.000 τόνοι λιπάσματος, τεχνική στήριξη και πρότυπα πειραματικά προγράμματα). Η Κοινότητα υποστήριξε επίσης στο παρελθόν πρωτοβουλίες για διπλή εσοδεία στη Βόρειο Κορέα με στόχο την προώθηση της αύξησης της γεωργικής παραγωγικότητας.

Δεν έχει ακόμα ληφθεί απόφαση σχετικά με ενδεχόμενες ενέργειες της Κοινότητας για επισιτιστική βοήθεια ή επισιτιστική ασφάλεια στην Βόρειο Κορέα για το 1999.
ΓΡΑΠΤΗ ΕΡΩΤΗΣΗ P-2356/98

υποβολή: Carole Tongue (PSE) προς την Επιτροπή

(13 Ιουλίου 1998)

Θέμα: Υποστήριξη της Επιτροπής για τη διατήρηση της Polygram Filmed Entertainment ως ευρωπαïκής εταιρείας

Λαμβάνοντας υπόψη ότι ένας από τους στόχους της οπτικο-ακουστικής πολιτικής της Ευρωπαϊκής Ένωσης είναι η προώθηση ισχυρών και ενοποιημένων ευρωπαϊκών εταιρειών, ικανών να προωθούν στην αγορά και να διανέμουν κινηματογραφικές ταινίες σε παγκόσμιο επίπεδο; λαμβάνοντας υπόψη ότι η εταιρεία Polygram έχει πωληθεί σε εταιρεία εκτός της ΕΕ αλλά ότι είναι δυνατό η επιχείρηση Polygram Filmed Entertainment (PFE) να πωληθεί χωριστά;

Υποστηρίζει η Επιτροπή, στο πολιτικό επίπεδο, προσπάθειες που καταβάλλονται για να παραμείνει η PFE ευρωπαϊκή εταιρεία; Περαιτέρω, λαμβανομένου υπόψη ότι η Polygram έχει λάβει, στο παρελθόν, οικονομική ενίσχυση από ευρωπαϊκές πηγές, συμπεριλαμβανομένου του προγράμματος MEDIA II, ποιά θα ήταν η κατάσταση εάν έπαυε να αποτελεί ευρωπαϊκή εταιρεία;

Δεδομένου ότι πάγια πολιτική της ΕΕ αποτελεί η ενθάρρυνση αυτής της ανταγωνιστικής σε παγκόσμιο επίπεδο εταιρείας, θα υιοθετούσε η Επιτροπή μία ευνοϊκή προσέγγιση, στο πλαίσιο της περί ανταγωνισμού νομοθεσίας, σε περίπτωση που άλλες ευρωπαϊκές εταιρείες σχημάτιζαν μία κοινοπραξία (consortium) με σκοπό την εξαγορά της PFE;

Απάντηση του κ. Oreja εξ ονόματος της Επιτροπής

(5 Οκτωβρίου 1998)

Η Επιτροπή θεωρεί ότι η Polygram Filmed Entertainment (PFE) έπαιξε ζωτικό ρόλο στην πρόσφατη ανανέωση της ευρωπαϊκής κινηματογραφικής βιομηχανίας. Η θέση της ως πλήρως ανταγωνιστικού παίκτη βρίσκεται σε πλήρη συνοχή με τους στόχους της κοινοτικής οπτικοακουστικής πολιτικής. Αυτό ισχύει ιδιαίτερα για την στρατηγική παραγωγής με σκοπό τη διανομή της PFE. Για περισσότερες λεπτομέρειες σχετικά με την τελευταία στρατηγική της Επιτροπής, το Αξιότιμο Μέλος του Κοινοβουλίου καλείται να ανατρέξει στην πρόσφατη ανακοίνωση της Επιτροπής στο Κοινοβούλιο και το Συμβούλιο που φέρει τον τίτλο "Οπτικοακουστική πολιτική: επόμενα βήματα"(1).

Η PFE έλαβε ενίσχυση από το πρόγραμμα MEDIA II παραδείγματος χάρη στο πλαίσιο του προγράμματος κατάρτισης "Fastlane" για παραγωγούς. Το άρθρο 3 της απόφασης του Συμβουλίου 95/563/ΕΚ(2), στην οποία βασίζεται το τμήμα ανάπτυξης και διανομής του προγράμματος MEDIA II, ορίζει ότι "την κατοχή των επιχειρήσεων που επωφελούνται του προγράμματος πρέπει να έχουν και να εξακολουθήσουν να έχουν είτε άμεσα είτε με πλειοψηφούσα συμμετοχή τα κράτη μέλη ή/και υπήκοοι των κρατών μελών". Βάσει του άρθρου αυτού επομένως οι επιχειρήσεις για να είναι επιλέξιμες για ενίσχυση πρέπει τουλάχιστον κατά πλειοψηφία να ανήκουν και να εξακολουθήσουν να ανήκουν σε ευρωπαίους υπηκόους ή ευρωπαϊκά κράτη.

Βέβαια κάθε συμφωνία πρέπει να υποβάλλεται για εκκαθάριση στην Επιτροπή η οποία θα την εξετάζει κατ' εφαρμογή των κανόνων ανταγωνισμού.

(1) COM(98)446.

(2) ΕΕ L 321 της 30.12.1995.
ΓΡΑΠΤΗ ΕΡΩΤΗΣΗ E-3079/98

υποβολή: Ursula Stenzel (PPE) προς την Επιτροπή

(9 Οκτωβρίου 1998)

Θέμα: Διαγωνισμός

Μετά από παρέμβαση του βουλευτή του ΕΚ κ. Caccavalle, η Ευρωπαϊκή Επιτροπή διέκοψε, μετά από πρόταση του αρμοδίου για θέματα προσωπικού Επιτρόπου της ΕΕ κ. Liikanen, τον διεξαγόμενο από τις 14 Σεπτεμβρίου διαγωνισμό που είχε προκηρύξει. Στο διαγωνισμό αυτό μετείχαν 30.000 περίπου υποψήφιοι, σε 38 εξεταστικά κέντρα ανά την ΕΕ. Το πρώτο τμήμα του διαγωνισμού ακυρώθηκε λόγω πολυαρίθμων παρατυπιών, τις οποίες παραδέχθηκε ήδη ο Επίτροπος κ. Liikanen.

Σε ορισμένες περιπτώσεις οι υποψήφιοι υποβλήθηκαν σε μεγάλα έξοδα, δεδομένου ότι η Ευρωπαϊκή Επιτροπή δεν αποζημίωσε, για πρώτη φορά, τους υποψηφίους για έξοδα ταξιδιού και διανυκτερεύσεων.

Μπορεί η Επιτροπή να γνωστοποιήσει αν θα αποζημιωθούν οι υποψήφιοι για τις σχετικές δαπάνες σε περίπτωση που επαναληφθεί ο διαγωνισμός;

Ποια συγκεκριμένα μέτρα θα λάβει η Ευρωπαϊκή Επιτροπή ώστε να μην υπάρξουν πλέον στο μέλλον τέτοιες παρατυπίες;

Ποια μέτρα θα λάβει η Ευρωπαϊκή Επιτροπή ώστε να αποκλείονται από κάθε μελλοντικό διαγωνισμό οι υποψήφιοι που αποδείχθηκαν υπεύθυνοι για τις παρατυπίες αυτές;

Σύμφωνα με πληροφορίες της Ευρωπαϊκής Επιτροπής, οι δαπάνες του ακυρωθέντος διαγωνισμού ανήλθαν περίπου σε 1,2 εκατ. Ecu. Μπορεί η Επιτροπή να γνωστοποιήσει ποιος είναι υπεύθυνος από τη Διοίκησή της για την υπόθεση αυτή και πώς θα χρηματοδοτηθούν οι σχετικές συμπληρωματικές δαπάνες;

Θα υπάρξουν, στο πλαίσιο των γεγονότων αυτών, συνέπειες για το προσωπικό και μπορεί η Ευρωπαϊκή Επιτροπή να ανακοινώσει γενικώς τα μέτρα που θα ληφθούν τώρα για να βελτιωθεί και πάλι η αρνητική εικόνα που έχει δημιουργήσει η υπόθεση αυτή για τον τομέα που ασχολείται με τα θέματα προσωπικού;
ΓΡΑΠΤΗ ΕΡΩΤΗΣΗ E-2611/98

υποβολή: Josep Pons Grau (PSE) προς την Επιτροπή

(1 Σεπτεμβρίου 1998)

Θέμα: Ανθρώπινα δικαιώματα στη Ισημερινή Γουïνέα

Πρόσφατα συμβάντα στην Ισημερινή Γοϊνέα είχαν ως επίκεντρο τη μαζική δίκη κατά 117 ατόμων προερχομένων από την εθνοτική ομάδα Bubi. Οι κατηγορούμενοι είχαν στερηθεί και τις πλέον στοιχειώδεις εγγυήσεις που απαιτούνται σε κράτος δικαίου ενώ για 15 από αυτούς εκδόθηκαν θανατικές καταδίκες. Εξάλλου, σύμφωνα με τη Διεθνή Αμνηστία, οι συνθήκες κράτησης των καταδικασθέντων είναι απάνθρωπες και, ενδεχομένως, σε αυτές οφείλεται ο θάνατος του Martín Puye του Κινήματος για την αυτοδιάθεση της νήσου Bioko.

Η κυβέρνηση της Ισημερινής Γουϊνέας είναι τελείως απρόθυμη να κάνει οποιοδήποτε βήμα προς την κατεύθυνση του εκδημοκρατισμού και του σεβασμού των ανθρωπίνων δικαιωμάτων.

Ενόψει αυτής της κατάστασης, σκέφτεται η Επιτροπή να αναθεωρήσει τις σχέσεις της με την Ισημερινή Γουϊνέα στον τομέα της συνεργασίας; Επίσης, προτίθεται να κάνει χρήση της "δημοκρατικής ρήτρας" της Σύμβασης του Λομέ;

Απάντηση του κ. Pinheiro εξ ονόματος της Επιτροπής

(5 Οκτωβρίου 1998)

Η Επιτροπή παρακολουθεί στενά την εξέλιξη της κατάστασης στο θέμα των δικαιωμάτων του ανθρώπου στην Ισημερινή Γουϊνέα. Επενέβη πολλές φορές, με τους κατάλληλους τρόπους, από κοινού με τα κράτη μέλη, υπέρ των ατόμων που έχουν συλληφθεί και καταδικαστεί μετά από τα συμβάντα που έλαβαν χώρα στη νήσο Bioko τον Ιανουάριο του 1998.

Η Επιτροπή έχει σαφώς υποδείξει στις αρχές της Ισημερινής Γουϊνέας ότι η προοδευτική επανάληψη της συνεργασίας συνδέεται με προόδους όσον αφορά το σεβασμό των δικαιωμάτων του ανθρώπου, των δημοκρατικών αρχών και του κράτους δικαίου, σύμφωνα με το άρθρο 5 της τέταρτης σύμβασης του Λομέ. Προς το σκοπό αυτό είναι διατεθειμένη να στηρίξει μέτρα που αποβλέπουν σε μεταρρυθμίσεις για τη βελτίωση της κατάστασης και την εξασφάλιση του κράτους δικαίου και τη δημοκρατική λειτουργία των θεσμών.
ΓΡΑΠΤΗ ΕΡΩΤΗΣΗ E-2219/98

υποβολή: Jesús Cabezón Alonso (PSE) και Juan Colino Salamanca (PSE) προς την Επιτροπή

(16 Ιουλίου 1998)

Θέμα: Ελαιόλαδο και μείγματα

Για ποιους λόγους δεν αποφασίσθηκε η απαγόρευση των μειγμάτων στο πλαίσιο της τελευταίας αναδιάρθρωσης της ΚΟΑ ελαιολάδου που ενέκρινε το Συμβούλιο όταν η χρήση των μειγμάτων αποβαίνει σε βάρος της ποιότητας ή των ονομασιών προέλευσης του ελαιολάδου και ήταν εξάλλου μία από τις συστάσεις που υποστήριξε η Ολομέλεια του Ευρωπαϊκού Κοινοβουλίου;

Απάντηση του κ. Fischler εξ ονόματος της Επιτροπής

(28 Σεπτεμβρίου 1998)

Τα μίγματα ελαιολάδου και άλλων φυτικών ελαίων δεν επιτρέπονται στο πλαίσιο των προστατευόμενων ονομασιών προελεύσεως ή των προστατευόμενων γεωγραφικών ενδείξεων.

Εξάλλου, το Συμβούλιο και η Επιτροπή, στο περιθώριο της συμφωνίας της 25ης Ιουνίου 1998, συμφώνησαν να εξετάσουν κατά προτεραιότητα και διεξοδικά τα θέματα που αφορούν τη στρατηγική της ποιότητας κατά τη χρονική περίοδο που προηγείται της πρότασης της οριστικής αναθεώρησης της κοινής οργάνωσης αγοράς (ΚΟΑ) ελαιολάδου. Μεταξύ των πτυχών αυτών, περιλαμβάνεται το πρόβλημα των μιγμάτων ελαιολάδου και ελαιόσπορων. Το θέμα αυτό απαιτεί πράγματι ανάλυση των ενδεχόμενων διαφόρων επιλογών για τις οποίες τα κράτη μέλη προβάλουν αντιφατικά επιχειρήματα και πρέπει να μελετηθεί σε σχέση με τις πτυχές που αφορούν τις αναλύσεις και τους ελέγχους ποιότητας.
ΓΡΑΠΤΗ ΕΡΩΤΗΣΗ E-3037/98

υποβολή: John Iversen (PSE) προς την Επιτροπή

(8 Οκτωβρίου 1998)

Θέμα: Τηλεόραση χωρίς σύνορα

Ο προκριματικός αγώνας για το ευρωπαϊκό πρωτάθλημα μεταξύ της Δανίας και της Λευκορωσίας που διεξήχθη στην Λευκορωσία, μεταδόθηκε μόνον στο κανάλι ΤV3, επειδή οι σταθμοί DR και ΤV2 δεν ήταν διατεθειμένοι να πληρώσουν την υψηλή τιμή. Ως αποτέλεσμα μόνον 60 % των τηλεθεατών μπόρεσαν να παρακολουθήσουν τον αγώνα. Αυτό δεν συμβιβάζεται με την οδηγία του Συμβουλίου που καθορίζει ότι ορισμένα εθνικά αθλητικά γεγονότα δεν πρέπει να αναμεταδίδονται μόνον από κανάλια στα οποία μόνον μικρό τμήμα του πληθυσμού έχει πρόσβαση. Υπάρχει άραγε κενό στην οδηγία;

Ποιά είναι η σημασία της οδηγίας για τον καθορισμό των τιμών όσον αφορά δικαιώματα τηλεοπτικής μετάδοσης;

Απάντηση του κ. Oreja εξ ονόματος της Επιτροπής

(4 Δεκεμβρίου 1998)

Το άρθρο 3α (1) της οδηγίας 89/552/ΕΟΚ(1)"τηλεόραση χωρίς σύνορα", όπως τροποποιήθηκε από την οδηγία 97/36/ΕΚ(2) επιτρέπει - δεν επιβάλλει - στα κράτη μέλη να λαμβάνουν μέτρα σύμφωνα με το κοινοτικό δίκαιο ώστε να αποφεύγονται περιπτώσεις όπου μεγάλη μερίδα του κοινού εμποδίζεται να παρακολουθήσει εκδηλώσεις μείζονος σημασίας για την κοινωνία μέσω ζωντανής η αναμεταδιδόμενης κάλυψης σε δωρεάν τηλεοπτικό πρόγραμμα.

Τα μέτρα που ενδεχομένως θα ληφθούν από τα κράτη μέλη πρέπει να επιτύχουν ισορροπία μεταξύ αφενός της συνεκτίμησης του δικαιολογημένου δημόσιου συμφέροντος που αναγνωρίζεται από το άρθρο 3α (1) και αφετέρου του ελεύθερου ανταγωνισμού ανάμεσα στους "σταθμούς ελεύθερης πρόσβασης" και στους επί πληρωμή σταθμούς καθώς και της ελευθερίας παροχής διασυνοριακών υπηρεσιών.

Σε γενικές γραμμές, η Επιτροπή εκτιμά ότι η διάθεση σε τιμή αγοράς των δικαιωμάτων "αναμετάδοσης εκδηλώσεων που θεωρούνται ως μείζονος σημασίας για την κοινωνία" στους σταθμούς "ελεύθερης πρόσβασης" μπορεί να θεωρηθεί ως λύση σύμφωνη με το πνεύμα της οδηγίας, η οποία δεν προβλέπει μηχανισμό καθορισμού της τιμής των δικαιωμάτων.

Σύμφωνα με το άρθρο 3α (2) της οδηγίας, οι δανικές αρχές κοινοποίησαν στην Επιτροπή το κείμενο σχεδίου υπουργικού διατάγματος που προβλέπει κανόνες στο θέμα της αναμετάδοσης εκδηλώσεων μείζονος σημασίας για το δανικό κοινό. Επί του παρόντος η Επιτροπή εξετάζει τα μέτρα αυτά ως προς τη συμβατότητά τους με το κοινοτικό δίκαιο.

(1) ΕΕ L 298 της 17.10.1989.

(2) ΕΕ L 202 της 30.7.1997.